    “Mo kí gbogbo yin o, mo kí onílé mo sì kí àlejò, mo ki gbogbo ènìyàn pátápátá, mo kí yín lórúkọ àwọn ẹgbẹ́ mi wọ̀nyí, àwọn arákùnrin gbogbo ti ń lọ si oke Ìrònú, ti ń lọ sínú Igbó Elégbèjè. Àwọn àgbà ti pa á lówe pé, bí o ti wù kí ó pẹ́ tó, ẹgbẹ̀rún ọdún ń bọ̀ wá ku ọ̀la, ọ̀la náà pé lónìí a sì dúpẹ́ lọ́wọ́ Ọlọ́run ọba. Ogboìya onísòwò níí jèrè, hílàhílo ni oníyèméjìí máa bá kiri – kí Ọlọ́run má ṣe wá ni oníhìlàhìlo ènìyàn. Ẹ̀yin ọmọ ìlú mi, bí ẹ ti rí wa yìí, akìí ṣe òmùgọ. Bó ọmọdé bá ṣubú a wo iwájú, bí àgbàlagbà bá ṣubú, á wo ẹ̀yìn. Láti ọjọ́ ti a ti ń bọ̀ ní ilẹ̀ yìí, ǹ jẹ́ báyìí ló yẹ kí ọgbọ́n wá mọ? Bí àwọnn baba ńlá wa bá jí ni isà òkú lónìí ki ni ìbá jẹ́ èrò wọn? Bí wọ́n ti ṣe ń gún iyán láti egbẹta ọdún sẹ́yìn la ṣe ń gún un lónìí, bí wọn ti ṣe ń rokà láti ẹ̀ẹ́dẹ́gbẹ̀fà oṣù sẹ́yìn la ṣe n ro ọka, bí wọn ti ń kọ ọ̀pẹ láti ìbẹ̀rẹ̀ ọpẹ kíkọ la ṣe ń kọ ọ̀pẹ, egbòogi tí wọ́n ti mọ̀ a kò mọ̀ ọ́ mọ́, ìgbéraga ti sọni di èrò ẹ̀yìn: ọmọdé ń sọ̀rọ̀ sàka sí àgbàlagbà, ọmọkùnrin kò ka bàbá rẹ̀ sí mọ́, ọmọbìnrin a ró aṣọ ìgbéraga sí igbá àyà, a ní ìyá òun kò jámó nǹkan kan – bẹ́ẹ̀ ni gbogbo ìwọ̀nyí àìrònú ni.
    “Mo ki gbogbo yin o, mo ki onile mo si ki alejo, mo ki gbogbo eniyan patapata, mo ki yin loruko awon egbe mi wonyi, awon arakunrin gbogbo ti n lo si oke Ironu, ti n lo sinu Igbo Elegbeje. Awon agba ti pa a lowe pe, bi o ti wu ki o pe to, egberun odun n bo wa ku ola, ola naa pe lonii a si dupe lowo Olorun oba. Ogboiya onisowo nii jere, hilahilo ni oniyemejii maa ba kiri – ki Olorun ma se wa ni onihilahilo eniyan. Eyin omo ilu mi, bi e ti ri wa yii, akii se omugo. Bo omode ba subu a wo iwaju, bi agbalagba ba subu, a wo eyin. Lati ojo ti a ti n bo ni ile yii, n je bayii lo ye ki ogbon wa mo? Bi awonn baba nla wa ba ji ni isa oku lonii ki ni iba je ero won? Bi won ti se n gun iyan lati egbeta odun seyin la se n gun un lonii, bi won ti se n roka lati eedegbefa osu seyin la se n ro oka, bi won ti n ko ope lati ibere ope kiko la se n ko ope, egboogi ti won ti mo a ko mo o mo, igberaga ti soni di ero eyin: omode n soro saka si agbalagba, omokunrin ko ka baba re si mo, omobinrin a ro aso igberaga si igba aya, a ni iya oun ko jamo nnkan kan – bee ni gbogbo iwonyi aironu ni.